Naam van vermoorde Lindley-boer bekendArgieffoto: Reint Dykema Kol. Annelie Wrensch, woordvoerder van die polisie, het aan Maroela Media gesê die 77-jarige Hein Smith van die plaas Rondekom is Saterdagnag aangeval, maar eers Sondag omstreeks 08:00 deur sy bure ontdek. Maroela Media het vroeër berig Smith is ’n ent van sy huis af gekry waar hy deur die aanvallers vasgemaak was. Hy was glo ernstig beseer nadat die aanvallers hom gebrand en erg aangerand het. Hy is kort ná sy aankoms by ŉ hospitaal oorlede. Volgens Wrensch word vermoed dat drie verdagtes Smith oorval het. Hy is deur ’n buurman gevind wat gaan ondersoek instel het nadat Smith se bakkie verlate buite die plaas gevind is en hy nie geantwoord het toe mense hom probeer bel het nie. Smith het alleen gebly. “Smith se naasbestaandes is van sy dood ingelig,” het Wrensch gesê. “’n Saak van moord en gewapende roof word ondersoek.” Wrensch kon nie in hierdie stadium bevestig waarmee Smith gebrand is nie. Ian Cameron, AfriForum se hoof van gemeenskapsveiligheid, het die moord ten sterkste veroordeel en dit as ŉ tragedie bestempel. “Al manier hoe ons [plaasaanvalle] kan keer en verminder, is om mense by plaaslike veiligheidstrukture betrokke te kry. Gemeenskapgesentreerde selfdoen-veiligheid is al manier – ons kan nie meer op die regering staatmaak nie.”